VENDIM
Nr. 190, datë 25.11.2019

MBI KËRKESËN E SHOQËRISË “ALBGAZ” SHA PËR LICENCIM NË AKTIVITETIN E OPERIMIT TË HAPËSIRAVE TË DEPOZITIMIT TË GAZIT NATYROR

Në mbështetje të nenit 4, pika 50, nenit 22, pika 2, germa “d” dhe neneve 59 dhe 80, të ligjit nr. 102/2015 “Për sektorin e gazit natyror”, i ndryshuar, si dhe nenit 4, pika 1, germa “d”, nenit 5 dhe nenit 11 të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e gazit natyror”, Bordi i ERE-s, në mbledhjen e datës 25.11.2019, mbasi shqyrtoi relacionin nr. 110/7 prot., datë 22.11.2019, të përgatitur nga Drejtoria e Licencimit, Autorizimeve dhe Mbikëqyrjes, mbi fillimin procedurës për licencimin e shoqërisë “Albgaz” sh.a. në aktivitetin e operimit të hapësirave të depozitimit të gazit natyror,
konstatoi se: 
- Shoqëria “Albgaz” sh.a. me shkresën nr. 729 prot., datë 11.11.2019, paraqiti në ERE aplikimin për t’u pajisur me licencë në aktivitetin e operimit të hapësirave të depozitimit të gazit natyror.
- Shoqëria “Albgaz” sh.a. është krijuar me VKM-në nr. 848, datë 7.12.2016, “Për krijimin e shoqërisë “Albgaz” sh.a. dhe përcaktimin e autoritetit publik që përfaqëson shtetin si pronar të aksioneve të shoqërive “Albpetrol” sh.a. dhe “Albgaz” sh.a.”, i cili ka vendosur shkëputjen e njësisë së gazit nga shoqëria “Albpetrol” sh.a. dhe krijimin e shoqërisë Albgaz sh.a., me kapital 100% shtetëror. 
- Shoqëria “Albgaz” sh.a. në datën 6.1.2017, është e regjistruar pranë QKB-së, si shoqëri aksionare (sha), konform ligjit nr. 9723, datë 3.5.2007, “Për Qendrën Kombëtare të Regjistrimit”, me numër identifikimi (NUIS) 71306034U. Kapitali fillestar i kësaj shoqërie është 359.068.000 (treqind e pesëdhjetë e nëntë milion e gjashtëdhjetë e tetë mijë) lekë dhe zotërohet nga aksionari i vetëm, Ministria e Infrastrukturës dhe Energjisë.
- ERE me vendimin nr. 179, datë 8.11.2017, ka certifikuar “Operatorin e Kombinuar i Gazit Natyror” , shoqërinë “Albgaz” sh.a.
- “Albgaz” sh.a. është mbajtëse e licencës së shpërndarjes së gazit natyror të miratuar nga ERE me vendimin nr. 187, datë 10.11.2017.
- “Albgaz” sh.a është mbajtëse e licencës së transmetimit të gazit natyror të miratuar nga ERE me vendimin nr. 188, datë 10.11.2017. 
Nga aplikimi i shoqërisë, në bazë të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e gazit natyror”, rezulton se:
- Neni 9, pika 1.
- germa “a” (tipi i aplikimit) plotësuar;
- germa “b” (informacion i përgjithshëm për aplikantin) plotësuar; 
- germa “c” (të dhënat mbi aplikantin) plotësuar;
- germa “d” (dokumentacioni ligjor, administrativ dhe pronësor), plotësuar si më poshtë:
- pika “i” (akti i regjistrimit në QKB dhe statuti e akti i themelimit i shoqërisë tregtare) plotësuar;
- pika “ii” (vërtetim nga organet kompetente që ndaj personit juridik apo personave dhe drejtuesve kryesorë të shoqërisë tregtare për të cilët nuk ka një vendim të formës së prerë për ndonjë vepër penale). Plotësuar. 
- pika “iv” (struktura organizative/lista e personelit) plotësuar; 
- pika “v” Identiteti i të gjithë personave që kanë interes pronësor tek aplikanti më të madh dhe të barabartë me 5%. Plotësuar.
- pika “vi“ (dokumentacioni që tregon titujt e pronësisë mbi asetet që ka, për të kryer funksionet ose plotësuar detyrimet nën licencën e kërkuar). Pa plotësuar. Subjekti ka deklaruar se, ka nisur procesin e evidentimit të aseteve ku në fund të tij do të plotësojë dokumentacionin për këtë pikë. 
- pika “vi“ (lejet dhe autorizimet mjedisore) Pa plotësuar. Subjekti nuk ka përcjellë asnjë informacion në lidhje me këtë kërkesë të rregullores.
- germa “e” (dokumentacioni dhe garancitë financiare dhe fiskale), plotësuar si më poshtë:
- “pika “i” (deklarime prej autoriteteve për pagesat e detyrimeve fiskale dhe sigurimeve shoqërore) Plotësuar pjesërisht. Shoqëria “Albgaz” sh.a. ka depozituar në ERE vërtetimin e Drejtorisë Rajonale Tatimore Tiranë me nr. T01324846, datë 27.8.2019 nga i cili rezulton se shoqëria nuk ka detyrime të papaguara deri në datën 27.8.2019.  
- “ii” (bilancet financiare të audituara... për tri vitet e fundit) plotësuar. 
iii. Garancinë e përshtatshme Financiare me përjashtim të furnizimit (neni 4.1.c) dhe tregtimit (neni 4.1.ç) dhe garancinë e performancës që sigurojnë aftësinë e aplikantit për të përmbushur të gjithë detyrimet e tij nën licencën e kërkuar, duke përfshirë por pa u kufizuar; largimin përfundimtar të plotë ose të pjesshëm të pajisjeve dhe/ose infrastrukturës dhe rehabilitimin e mjedisit, si dhe mbështetjen menaxheriale, operacionale dhe financiare prej pronarëve të aplikantit. Pa plotësuar. Shoqëria deklaron se dokumentacioni është në proces përpilimi nga strukturat e brendshme të “Albgaz” sh.a.
iv” Me përjashtim të rastit të furnizimit (neni 4.1.c) dhe rastit të tregtimit (neni 4.1.ç) një certifikatë sigurimi nga shoqëri sigurimi (që operojnë në përputhje me legjislacionin në fuqi në Shqipëri) që evidenton mbulimin e përgjegjësisë për dëmtimet për plagosje, sëmundje ose raste të vdekjes së personave ose për humbjen ose shkatërrimin e pronës të shkaktuara ose që kanë rezultuar prej aktiviteteve të aplikantit në kuadër të licencës së kërkuar në një nivel përgjegjësie jo më të vogël se 10 milionë USD. Kjo politikë ose këto politika sigurie do të jenë dhe qëndrojnë në fuqi dhe me efekt të plotë për të gjithë kohëzgjatjen e licencës së kërkuar. Për më tepër i licencuari do të mbetet përgjegjës për çdo dëmtim që do të mund të ndodhë prej, ose të lidhet me, ose të rezultojë prej aktiviteteve të kryera gjatë kohëzgjatjes së licencës. Pa plotësuar. Shoqëria deklaron se dokumentacioni është në proces përpilimi nga strukturat e brendshme të “Albgaz” sh.a.
- “v” (vërtetimi i kryerjes së pagesës ndaj ERE-s, tarifë aplikimi) kryer pagesa pranë ERE-s në vlerën 1.000.000 lekë pranë Raiffeisen Bank, dokumentuar në ERE me vërtetimin e datës 8.11.2019.
- “vi” (Një plan biznesi i cili përfshin një analizë të kostove dhe përfitimeve përfshirë kostot për largimin përfundimtar të pajisjeve dhe rehabilitimin e mjedisit me përfundimin e operacioneve) Pa Plotësuar. Plani i biznesit është pjesërisht i kryer nga studime të ndryshme si “Master plani i gazit natyror për Shqipërinë dhe identifikimi i projekteve prioritare në fushën e gazit natyror” dhe “Gazifikimi i Evropës Juglindore” dhe e ka bashkëlidhur aplikimit në gjuhën angleze. Do t’i kërkohet shoqërisë ta përcjellë edhe në shqip. 
Dokumente specifike për llojin e licencës, 
Neni 9, pika 2, germa “d”:
Licenca për operimin e hapësirave të depozitimit të gazit natyror: 
Informacion me të dhëna të përgjithshme dhe teknike të projektit që përfshijnë sa vijon:
i. Vendndodhjen gjeografike të hapësirës së depozitimit nëntokësor dhe gjurmën e tubacioneve përfshirë një hartë topografike. Plotësuar. 
ii. Përshkrim të kushteve gjeologjike të hapësirës depozituese nëntokësore. Plotësuar.
iii. Volumi maksimal i depozitueshëm dhe gazi i vet i nevojshëm. Plotësuar.
iv. Kërkesat minimale të cilësisë që duhet të plotësojë gazi që do të magazinohet. Pa plotësuar. Shoqëria deklaron se dokumentacioni përkatës do të jetë i gatshëm në përfundim të projektit teknik të depozitës.
v. Profili i debiteve të rilëvrimit të gazit natyror. Pa plotësuar. Shoqëria deklaron se dokumentacioni përkatës do të jetë i gatshëm në përfundim të projektit teknik të depozitës.
vi. Presioni maksimal i rezervuarit nëntokësor. Plotësuar.
vii. Numri i puseve dhe debitet maksimale të tyre të injektimit dhe të prodhimit. Pa plotësuar. Shoqëria deklaron se dokumentacioni përkatës do të jetë i gatshëm në përfundim të projektit teknik të depozitës.
viii. Standardet teknike, presionet maksimale të projektuara, kërkesat e komprimimit dhe matjes dhe karakteristikat e tjera teknike të makinerive dhe pajisjeve teknike që do të instalohen. Pa plotësuar. Shoqëria deklaron se dokumentacioni përkatës do të jetë i gatshëm në përfundim të projektit teknik të depozitës.
ix. Kërkesat minimale të cilësisë së gazit që do të livrohet sërish dhe instalimet që sigurojnë që cilësia e përcaktuar është arritur. Pa plotësuar. Shoqëria deklaron se dokumentacioni përkatës do të jetë i gatshëm në përfundim të projektit teknik të depozitës.
x. Dëshmi të kontratave/angazhimeve për depozitim. Pa plotësuar. Shoqëria deklaron se dokumentacioni do të jetë i gatshëm nënfazat e para të projektit.
xi. Kategoritë dhe listën e konsumatorëve (Projekti). Pa plotësuar. Shoqëria deklaron se dokumentacioni do të jetë i gatshëm në fazat e para të projektit.
xii. Kërkesat e pritshme për hyrje prej palëve të treta ose çdo kërkesë e pritshme për përjashtim nga e drejta për hyrje e palëve të treta sikurse çdo vendim i dhënë më parë për përjashtim prej detyrimit të dhënies së të drejtës së hyrjes për infrastrukturat e reja sipas ligjit nr. 102/ 2015, “Për sektorin e gazit natyror”. Shoqëria deklaron se, për momentin nuk është e aplikueshme, sepse nuk ka aktorë të tjerë dhe tregu i gazit nuk është konsoliduar.
xiii. Punët e Aplikantit për: a) zgjidhjen teknike të propozuar; b) vlerësimin e ndikimit mjedisor; c) vlerësimin e kostos; d) parashikimet ekonomike duke përfshire mënyrat e financimit të cilat justifikojnë planin e biznesit për projektin e depozitimit nëntokësor të gazit natyror të përgatitura nga një shoqëri e specializuar. Pa plotësuar. Shoqëria deklaron se do të specifikohet në studimin e fizibilitetit.
xiv. Programin e punës për zbatimin e projektit dhe jetëgjatësia e pritshme e projektit. Pa plotësuar. Shoqëria deklaron se do të specifikohet në studimin e fizibilitetit.
xv. Planet vjetore të investimit për përmirësimin, zgjerimin ose modifikime të tjera të hapësirave të depozitimit do të hartohen sipas nenit 56, pika 2, të ligjit nr. 102/2015 “Për sektorin e gazit natyror”. Pa plotësuar. Shoqëria deklaron se do të specifikohet në studimin e fizibilitetit.
xvi. Programi i parashikuar i mirëmbajtjes së hapësirave të depozitimit. Pa plotësuar. Shoqëria deklaron se do të specifikohet në studimin e fizibilitetit.
- Për mungesën e dokumentacionit të sipërcituar, do t’i kërkohet shoqërisë ta përcjellë në ERE në zbatim të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e gazit natyror, brenda afateve të caktuara.
Për gjithë sa më sipër cituar, Bordi të ERE-s, 

VENDOSI:

1. Të fillojë procedurën për licencimin e shoqërisë “Albgaz” sh.a. në aktivitetin e operimit në hapësirave të depozitimit të gazit natyror, për një afat 30-vjeçar.
2. Drejtoria Licencimit, Autorizimeve dhe Mbikëqyrjes, të njoftojë palët e interesit për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

